മുല്ലപ്പെരിയാര് ബേബി ഡാമിലെ മരംമുറി ഉത്തരവ് കേരളം മരവിപ്പിച്ചു ഉദ്യോഗസ്ഥരുടെ ഭാഗത്ത് നിന്നുമുണ്ടായത് ഗുരുതര വീഴ്ച, കര്ശന നടപടി സ്വീകരിക്കുമെന്ന് വനംവകുപ്പ് മന്ത്രി തിരുവനന്തപുരം: മുല്ലപ്പെരിയാര് ബേബിഡാമിന് സമീപത്തെ മരം മുറിക്കുന്നതിന് തമിഴ്നാട് സര്ക്കാരിന് അനുമതി നല്കിയ ഉത്തരവ് കേരളം മരവിപ്പിച്ചു. ഉദ്യോഗസ്ഥരുടെ ഭാഗത്ത് നിന്നുമുണ്ടായത് ഗുരുതര വീഴ്ചയാണെന്നും കര്ശന നടപടി സ്വീകരിക്കുമെന്നും വനംവകുപ്പ് മന്ത്രി എകെ ശശീന്ദ്രന് വാര്ത്താ സമ്മേളനത്തില് അറിയിച്ചു. മരം മുറി ഉത്തരവിനെ കുറിച്ച് വാര്ത്തകള് വന്നതോടെ മുഖ്യമന്ത്രിയുമായി ചര്ച്ച നടത്തിയെന്നും വിവാദ ഉത്തരവിട്ട ഉദ്യോഗസ്ഥര്ക്കെതിരെ കര്ശന നടപടി സ്വീകരിക്കാന് മുഖ്യമന്ത്രി തന്നോട് ആവശ്യപ്പെട്ടതായും വനം മന്ത്രി അറിയിച്ചു. മുല്ലപ്പെരിയാര് വിഷയത്തില് സര്ക്കാര് സ്വീകരിക്കുന്ന നിലപാട് എന്താണെന്ന് ആലോചിക്കാതെയാണ് ഉദ്യോഗസ്ഥര് ഉത്തരവിട്ടത്. ഇക്കാര്യത്തില് അടിയന്തിര റിപ്പോര്ട്ട് തേടിയിട്ടുണ്ടെന്നും മന്ത്രി അറിയിച്ചു. ഈ റിപ്പോര്ട്ട് ലഭിക്കുന്നതിന് മുമ്ബാണ് ഉത്തരവ് മരവിപ്പിക്കാന് തീരുമാനിച്ചത്. ഉദ്യോഗസ്ഥ തലത്തില് യോഗം ചേര്ന്നാണ് മരംമുറിക്കുന്നതിനുള്ള ഉത്തരവിട്ടതെന്നാണ് തനിക്ക് അറിയാന് സാധിച്ചതെന്നും അന്തര് സംസ്ഥാന പ്രശ്നമായ മുല്ലപ്പെരിയാരില് സര്ക്കാരിന്റെ നിലപാടല്ല ഉദ്യോഗസ്ഥരെടുത്തതെന്നും മന്ത്രി വിശദീകരിച്ചു. തുടര് നടപടികള് മുഖ്യമന്ത്രിയോട് ചര്ച്ച ചെയ്ത ശേഷം സ്വീകരിക്കുമെന്നും അദ്ദേഹം അറിയിച്ചു.